Bykans 1 700 staatsamptemare afgedank vir korrupsieArgieffoto ŉ Totaal van 3 570 staatsamptenare is sedert die bekendstelling van die regering se teenkorrupsie-inbellyn 12 jaar gelede vir korrupsie aangekla. ŉ Totaal van 1 694 amptenare is ná dissiplinêre optrede afgedank. Nog 438 amptenare is met drie maande se salaris beboet, 133 is na laer poste geskuif en 913 het geskrewe waarskuwings ontvang. ŉ Totaal van 392 amptenare is strafregtelik aangekla. Andries Nel, adjunk-minister vir samewerkende regering, het gesê die regering voel sterk daaroor om toe te sien dat dié staatsamptenare nie sake doen met die staat nie. “Dit sluit planne in om amptenare wat juis om dié rede geskors is, te keer om vir ten minste tien jaar vir die regering te werk”. Nel het bygevoeg dat dié beamptes se name op ŉ sentrale databasis gestoor sal word waartoe plaaslike, provinsiale en nasionale owerhede toegang sal hê. Alle kandidate vir ŉ pos se name sal deur hierdie databasis gesif word om seker te maak dat hulle nie op die swartlys is nie. “Die stelsel sal van toepassing wees vandat iemand aangekla word, en nie net vandat hy skuldig bevind is nie. Hulle bedank meeste van die tyd voordat hulle skuldig bevind word om vervolging vry te spring. Alle amptenare het tot en met die einde van die jaar kans om te bedank, of hulle sakeaktiwiteite met die regering te laat vaar,” het Nel gesê. Volgens Nel is R340 miljoen wat weens korrupsie verlore gegaan het aan die departement terugbesorg as gevolg van leidrade van die inbellyn wat opgevolg kon word.